google/wiki40b huggingface dataset:
Moteris

Vystymasis ir raida

Prasidėjus embriono gemalinių lapelių diferenciacijai iš mezodermos vystosi lytinės liaukos. Apie 7-8 savaitę kaip ir vyro baigia formuotis lytinės liaukos, jau gana gerai išsivystę lytiniai organai, todėl jau galima skirti individo lytį. Biologinė moters priešingybė yra vyras.
Postnataliniu laikotarpiu baigia formuotis būdingi lyties morfologiniai ir fiziologiniai požymiai. Visų pirma brendimo įžangoje (12-15 m.) pradeda veikti mergaičių lytinės liaukos, prasideda ovuliacija. Lytinės brandos metu palengva ryškėja viso kūno sandaros lytinio dimorfizmo požymiai. Mergaičių antrosios vaikystės (7-11 m.) pradžia yra susijusi su kiaušidžių struktūros persitvarkymu: 9-aisiais gyvenimo metais kiaušidės pradeda sparčiai didėti, 11-aisiais gyvenimo metais tas pat atsitinka su gimda. Apie 11-uosius metus mergaitėms pradeda apvalėti klubai, nes platėja dubuo ir be to storėja juos gaubiantis riebalų sluoksnis. 
Tikrojo brendimo metu (12-15 m.) mergaitėms ima augti krūtys, pradeda veikti lytinės liaukos. Brendimo baigmės metu (16-17 m.) susiformuoja krūtys, tampa reguliarios mėnesinės. Apie 17-20 metus galutinai stabilizuojasi moters lyties morfologiniai ir fiziologiniai požymiai. Brandos tarpsnyje (35-60 m.) moterims nustoja veikusios kiaušidės ir atsiranda klimakso reiškinių.

Medicina

Mokslas (medicinos sritis), tiriantis moters ligas, vadinamas ginekologija.
Tasilio Adžeras

Tasilio piešiniai

Tasilio Adžeras – viena seniausiai gyvenamų Sacharos teritorijų. Čia rasta daug uolų piešinių, neolito dirbinių ir keramikos. Piešiniai ir raižiniai ant uolų ir urvų sienų gyvai ir vaizdžiai pasakoja apie Tasilio Adžero gyvenimą.
Daugumai tų paveikslų būdingas didelis gyvumas, linijų taupumas ir puikus spalvų jutimas, o pagal stilių ir temą juos galima skirstyti pagal gana aiškius laikotarpius: ankstyviausiuose paveiksluose, galbūt tapytuose 6000–4000 m. pr. m. e., vaizduojami negridų išvaizdos žmonės, medžiojantys dramblius, buivolus, hipopotamus ir laukines avis. Antroje grupėje, sukurtoje gal 4000–1500 m. pr. m. e. laikotarpiu, vaizduojami gyvulių augintojai, prižiūrintys dideles keršų ilgaragių galvijų kaimenes, tarp kurių matyti žirafų ir stručių. Be to, yra scenų, vaizduojančių puotas, vestuves, vaikus. Trečiuoju laikotarpiu, apie 1500–300 m. pr. m. e., Sachara tapo tokia sausa kaip dabar, o tada čia atsikraustė nauja tauta: ginkluoti kariai, vorele skriejantys dviem ar trim arkliais kinkytais vežimais. Pamažu apie 200–100 m. pr. m. e. arkliai dingsta, o jų vietą užima vaikiški kupranugarių piešiniai.
Cechanoveco Seniausios žydų kapinės

Cechanoveco Seniausios žydų kapinės (lenk. Najstarszy cmentarz żydowski w Ciechanowcu) – žydų kapinės, įkurtos XVII a. Cechanoveco mieste, ul. Uszyński gatvėje. Kapinių plotas 0,55 ha. Kapinėse antkapių neišlikę.
9252 Goddard

9253 Goddard – Asteroidų žiedo asteroidas, žymimas numeriu 9252. 1960 m. spalio 17 d. Palomaro observatorijoje jį atrado C. J. van Houten, I. van Houten-Groeneveld ir T. Gehrels.
Absoliutinis ryškis – 13,6. Vidutinis atstumas nuo Saulės – 3,092082 astronominio vieneto. Asteroido vidutinis orbitinis greitis lygus 16,94253805 km/s, ekscentricitetas – 0,170754, o žvaigždinis periodas per kurį jis apskrieja kitą kūną lygus 1984,42 dienoms (5,44 metų). 9252 Goddard posvyris siekia 3,19878° laipsnio.
Asteroidas pavadintas žymaus amerikiečių fiziko Roberto Godardo garbei.
Kalnų dviračių krosas

Kalnų dviračių krosas (angl. cross-country, XC) – viena iš žinomiausių kalnų dviračių sporto šakų. Ši sporto šaka buvo įtraukta į olimpines žaidynes 1996 m. Pasaulio čempionatai rengiami Tarptautinės dviratininkų organizacijos nuo 1950 m.
Lietuvoje kasmet vyksta nemažai kalnų dviračių kroso lenktynių.

Varžybos

Pagal Tarptautinės dviratininkų organizacijos taisykles, kalnų kroso varžybas sudaro keletas 6–9 km ilgio ratų nelygioje vietovėje. Trasą turi sudaryti bekelė, pasižyminti ženkliais pakilimais ir nusileidimais. Vidutinė trasos pakilimų suma siekia 1500 m.
Lietuvos baudžiamoji teisė

Lietuvos baudžiamoji teisė - Lietuvos teisės šaka; visuma teisės normų, reguliuojančių baudžiamuosius teisinius santykius Lietuvoje ir Lietuvos piliečių atžvilgiu.
Pagrindinis Lietuvos baudžiamosios teisės šaltinis yra kodifikuotas baudžiamasis įstatymas - Lietuvos baudžiamasis kodeksas, 1996 m. Vyriausybės pateiktas Seimui svarstyti, o priimtas Seimo 2000 m. rugsėjo 26 d. įstatymu (tuo pačiu įstatymu patvirtinti ir Baudžiamojo proceso kodeksas bei Bausmių vykdymo kodeksas). Įsigaliojo 2003 m. gegužės 1 d.

Istorija

LDK Statutuose (Pirmajame - 1529 m., Antrajame - 1566 m. ir Trečiajame - 1588 m.) buvo įtvirtintos nusikaltimų sudėtys, reglamentuojama teisinė atsakomybė už jas. Po Lietuvos nepriklausomybės paskelbimo 1918 m. Lietuvos Valstybės Tarybos Prezidiumo 1919 m. sausio 16 d. priimtu Laikinuoju Lietuvos teismų ir jų darbo sutvarkymo įstatymu recepuotas 1903 m. Rusijos baudžiamasis statutas. 1940 m. Sovietų Sąjungai okupavus Lietuvą, Respublikos teritorijoje buvo įvestas galioti RSFSR baudžiamasis kodeksas. 1990 m. kovo 11 d. atkūrus Lietuvos nepriklausomybę, buvo paliktas galioti sovietų okupacijos laikotarpiu priimtas Lietuvos TSR baudžiamasis kodeksas, daug kartų keistas ir papildytas.
Miramax Films

Istorija

Kompaniją 1979 m. Bafalo mieste įkūrė broliai Harvėjus ir Bobas Vainstainai (Bob ir Harvey Weinstein) su tikslu JAV platinti užsienio kino produkciją, mat to meto didžiosioms kino studijoms tai atrodė ekonomiškai nepagrįsta veikla. Pavadinimas buvo sudarytas iš jų tėvų Makso (Max) ir Miriam vardų.
Baigiantis XX a. „Miramax“ dominavo nepriklausomų filmų produkcijoje, leisdama filmus, surinkusius per 100 mln. JAV dol.; vienas iš tokių buvo „Čikaga“, pasauliniu mastu surinkęs daugiau nei 300 mln. dolerių.
Nuo 1993 iki 2009 m. „Miramax“ priklausė „Disney“.
Kubiliūnai (Radviliškis)

Aplinkinės gyvenvietės

BAISOGALA – 7 km 
 Biliūnai – 2 km
GRINKIŠKIS – 6 km
Kostas Kanauka

Kostas Kanauka (1898 m. kovo 9 d. Butrimiškiai, Alytaus valsčius – 1976 m. lapkričio 7 d. Longmidou, Masačiusetso valstija) – Lietuvos veterinarijos gydytojas, veterinarijos daktaras.

Biografija

Brolis Vincas Kanauka. 1921–1922 m. Tartu, 1922–1927 m. Miuncheno universitete studijavo veterinarinę mediciną. 1927 m. veterinarijos daktaras. 1928–1930 m. tarnavo Lietuvos kariuomenėje, majoras. 1930–1936 m. Veterinarinės bakteriologijos instituto Tuberkuliozės skyriaus vedėjas, 1936–1938 m. instituto direktorius. 1930 m. dalyvavo pirmajame tarptautiniame mikrobiologų kongrese Paryžiuje. 1938–1944 m. Lietuvos veterinarijos akademijos dėstytojas, 1938–1940 m. ir 1941–1944 m. prorektorius ir Bakteriologijos katedros vedėjas, nuo 1942 m. profesorius. 1944 m. pasitraukė į Vokietiją. 1949 m. apsigyveno JAV.
Paskelbė mokslinių darbų veterinarijos klausimais. Bendradarbiavo Lietuvių enciklopedijoje.
VI amžius pr. m. e.

Šeštasis amžius prieš mūsų erą – šimto metų laikotarpis, prasidėjęs 600 m. pr. m. e. sausio 1 dieną ir pasibaigęs 501 m. pr. m. e. gruodžio 31 dieną.
Tūkstantmečiai: 2 tūkstantmetis pr. m. e. – 1 tūkstantmetis pr. m. e. – 1 tūkstantmetis
Amžiai: VII amžius pr. m. e. – VI amžius pr. m. e. – V amžius pr. m. e.
Beičiai

Istorija

Įkurti reorganizavus kaimą į kolūkį. Todėl namai pastatyti stragetinėje vietoje netoli fermos. Taip pat senieji namai išsidėstę palei kelią vedantį į Jūžintus (nuo Rokiškio pusės). Sovietiniais laikais Beičiai buvo garsūs dideliais karvių primilžiais. Pienas buvo vežamas į Rokiškio sūrinę, o iš jos transportuojamas (jau apdorotas) į atokiausius TSRS kampelius.

Pavadinimo kilmė

Legendos byloja apie kaimo atsiradimą. Anot senolių kaimą įkurdinęs iš Tyzenhauzų dvaro pabėgęs ūkvedys Beičys. Kaip kerštą savo buvusiam šeimininkui naujakurys Steponas Beičys buvo pastatęs "šlagbaumą" per kelią, vedantį į Ragelių bažnytkaimį.
Vanda Beinorienė

Biografija

1970 m. baigė Vilniaus pedagoginį institutą, rusų kalbos mokytoja. Visagino Atgimimo gimnazijos direktorė, rusų kalbos ir literatūros mokytoja metodininkė.
1990 m. Lietuvos demokratinės darbo partijos, nuo 2001 m. Lietuvos liberalų sąjungos, 2003 m. Liberalų ir centro sąjungos Visagino skyriaus narė.
1997–2000 m. (LDDP sąraše) 2003–2004 m. ir 2007 m. (mandato atsisakė) Visagino savivaldybės tarybos narė.
Vadovų atestacinės komisijos prie švietimo ir kultūros skyriaus narė, vidaus audito organizavimo mokyklose grupės vadovė. Sutuoktinis Jonas, vaikai Gintautas, Inga.
Keliolikos knygų, metodinių leidinių autorė ir sudarytoja.
Richtersveldas

Richtersveldas (afr. Richtersveld) – kalnuota dykuma Šiaurės Kapo provincijoje (PAR), kurioje yra daug tarpeklių, kalnų ir stulbinančių kraštovaizdžių – nuo plokščių smėlio lygumų iki aštriauolių vulkaninių kalnų. Nuo Namibijos Richtersveldą skiria Oranžinė upė. Richtersveldas yra dalis šiaurinio Namakvalando (afr. Namakwaland).

Nacionalinis parkas ir Pasaulio paveldo vietovė

Dykumoje yra Richtersveldo nacionalinis parkas, kurio teritorijos aukštis kinta nuo 60 m virš jūros lygio (šiaurinėje dalyje, prie Oranžinės upės) iki 1377 m Korneliberge (angl. Cornellberg) pietuose. Nacionalinis parkas buvo įkurtas 1991 m., po 18 metų trukusių derybų su vietiniais gyventojais nama, kurie ir toliau gyvena parko teritorijoje ir gano joje gyvulius. Parko plotas yra ~1625 km².

Richtersveldas yra labai sausringa vietovė, kur dėl vandens stygiaus išgyvena tik ištvermingiausi organizmai. Tačiau Richtersveldas laikomas dykumine vietove, kuri pasižymi didžiausia biologine įvairove – daug jo augalų, paukščių ir žinduolių yra endeminiai.
Turistai parko kraštovaizdžius neretai pavadina „marsietiškais“. Iš pirmo žvilgsnio vietovė atrodo dyka ir negyvenama, tačiau pažiūrėjus iš arčiau aptinkama daug dykumų organizmų, prisitaikiusių išgyventi tokiomis sąlygomis.
Vasarą oro temperatūra gali viršyti +50 °C. Lietus – itin retas įvykis.
2007 m. birželio mėn. Richtersveldo Kultūrinis ir botaninis kraštovaizdis (Richtersveld Cultural and Botanical Landscape), esantis šiek tiek piečiau Nacionalinio parko, panašaus dydžio ir panašaus grožio, buvo paskelbtas UNESCO Pasaulio paveldo vietove. Šioje vietovėje, skirtingai negu nacionaliniame parke, nekasami deimantai, todėl ji mažiau paliesta žmogaus.

Klimatas

Klimatas yra rūstus, vidurvasarį temperatūra pakyla iki +53 °C. Naktys būna vėsios, todėl krinta didelė rasa. Unikalus teritorijos klimatas lėmė unikalių ekosistemų susidarymą.
Dėl vandens stygiaus Richtersveldo organizmai labai priklauso nuo ankstyvo ryto rūko, kurį vietiniai gyventojai vadina Ihuries ar Malmokkies. Rūkas aprūpina drėgme smulkius roplius, paukščius ir žinduolius.

Gyvoji gamta

Richtensveldo parke gyvena daug paukščių ir žinduolių (pvz., Stirninės antilopės, dukeriai, savaninės antilopikės, antilopės šoklės, didžiosios kudu, Hartmano kalniniai zebrai, pavianai, žaliosios markatos, karakalai, leopardai).
Parke auga 650 rūšių augalai, jis pasižymi didžiausia pasaulyje sukulentų įvairove.

Keisti augalai

Richtersvelde auga nemažai keistų augalų, kokių nėra kitur. Vienas žinomiausių yra tukvis Pachypodium namaquanum Welw., kurio vietinis pavadinimas Halfmensboom ('pusės asmens medis') susijęs su tuo, kad medis išvaizda primena žmogaus figūrą – jo viršuje būna grupė storų susiraukšlėjusių lapų, kurie primena žmogaus galvą.
Šiuos medžius vietiniai nama žmonės laiko savo protėvių įsikūnijimu, pusiau žmonėmis, pusiau augalais.
Kalmukijos herbas

Kalmukijos herbas - oficialus Kalmukijos respublikos simbolis, patvirtintas 1996 m. birželio 11 d.

Herbo aprašas

Herbo skydas apvalus, auksinis su žydru bordiūru, kurio viduryje eina mėlynas nacionalinis ornamentas zeg ir kurio išorinis kraštas plati mėlyna linija. Skydo centre raudono Ulana zala (vėduokliškas galvos apdangalas) ir balto chadako juoda išvirkščiąja puse atvaizdai.
Skydo viršuje apvalus žydras skydelis su siauru mėlynu apvadu, kurio centre senovinis simbolis Derben Oirat (keturi persipynę žiedai raudonais viduriais). Maždaug 1/6 skydelio išskišęs virš pagrindinio skydo viršaus.

Ant apatinio skydo krašto užklotas dviem eilėmis puslankiu išdėstytų baltų lotoso vainiklapių. Apatinės eilės vainiklapiai išsikiša už apatinio skydo krašto.
Viacom

Istorija

Dabartinė „Viacom“ pavadinimu besivadinanti įmonė buvo įkurta 2005 m. gruodžio 31 d., po to kai atsiskyrė nuo tuometinės „Viacom“, tais pačiais metais pakeitusios pavadinimą į „CBS Corporation“. Apie sprendimą atsiskirti viešai prabilta 2005 m. kovo mėn. Tokį žingsnį nulėmė ne tik stagnuojanti įmonės akcijų kaina, bet ir vidinė konkurencija tarp Les Moonves ir Tom Freston, atitinkamai „CBS“ ir „MTV Networks“ ilgalaikių vadovų. Abi naujai įkurtos įmonės išliko valdomos bendrovės „National Amusements“.
Babujano salos

Babujano salos – vulkaninės kilmės salų grupė Filipinų šiaurėje, Lusono sąsiauryje, į šiaurę nuo Lusono salos. Sudaro 5 didesnės salos – Babujanas, Kalajanas, Kamiginas, Dalupiris ir Fuga. Yra veikiančių ugnikalnių. Babujano salos gyvenamos daugiausia ilokanų. Priklauso Kagajano provincijai.
Sutvirtinimo sakramentas

Sutvirtinimas arba konfirmacija (lot. confirmatio, „patvirtinimas, sustiprinimas“) – vienas iš 7 sakramentų (katalikų, ortodoksų tikėjime. Pastarieji Sutvirtinimą atitinkantį sakramentą (vad. graikišku žodžiu myron „patepimas“) teikia kartu su krikštu).
Katalikai, priimdami Sutvirtinimo sakramentą, turi turėti bent 13 metų, ir jau anksčiau būti priėmę Pirmąją Komuniją. Reikia pakartoti bei pagilinti tikėjimo tiesas, atlikti išpažintį, pasimelsti į Šv. Dvasią bei gauti iš savo parapijos klebono patvirtinimą apie pasiruošimą priimti Sutvirtinimo sakramentą (tai atliekama išduodant kortelę).

Reikšmė

Pažymėjimo, įspaudo svarbą sudaro tai, kad tikima patepimo ženklą tarsi įspaudžiant neišdildomą žymę žmogaus sieloje (lyg dvasinį antspaudą). Todėl sutvirtinimas priimamas tik kartą gyvenime.
Patepimo simbolika reiškia gausumo, džiaugsmo, gydymo ženklus, sietinus su įšventinimo ženklais. Tikintieji po Sutvirtinimo yra įpareigoti kitiems skelbti Jėzaus Kristaus meilę ir gerumą žodžiu ir darbais, net ginti tikėjimą.
Sutvirtinimo metu, kaip tikima, gaunamos šios 7 Šv. Dvasios dovanos:
išmintis, supratimas, patarimas, tvirtumas, žinojimas, maldingumas, pagarbi Dievo baimė.
Diferencialinis stiprintuvas

Diferencialinis stiprintuvas – stiprintuvas, sustiprinantis tarp dviejų įėjimų esantį įtampos skirtumą tiksliai žinomą reikiamą skaičių kartų. Tuo jis skiriasi nuo operacinio stiprintuvo, kurio stiprinimo koeficientas skirtingiems prietaisams labai svyruoja ir neretai laikomas tiesiog „be galo dideliu“.

Diferencialinio stiprintuvo schema, panaudojant du tranzistorius

Diferencialinį stiprintuvą taip pat galima surinkti turint du vienodų parametrų tranzistorius. Geram stiprintuvui šios poros parametrai turi būti labai vienodi, neretai šiam tikslui abu tranzistoriai gaminami kartu (viename korpuse).
Ši schema yra labai apibendrinta. Praktikoje stiprintuvas turi daugiau papildomų jo kokybę pagerinančių detalių. Stiprintuvo išėjimo įtampa:
,
kur Ad yra jo diferencialinis stiprinimo koeficientas. Kadangi abu tranzistoriai vis viena nėra absoliučiai vienodi, stiprintuvas šiek tiek perduoda ir absoliutines įėjimo įtampų reikšmes:
Stiprintuvo kokybė įvertinama parametru
Kučgalys

Istorija

Į vakarus nuo gyvenvietės yra Kuprių senkapis. Kaimą įkūrė Radvilos. Istorijos šaltiniuose pirmą kartą paminėtas 1606 m. 1945 m. vasario 9 d. sušaudyti 8 kaimo partizanai (palaidoti gyvenvietės kapinėse). 1950–1963 m. Kučgalio apylinkės centras, Einorių kolūkio centrinė gyvenvietė.
Simas Salickas

Biografija

1970 m. baigė Miroslavo vidurinę mokyklą, 1975 m. baigė Kauno politechnikos institutą, radijo inžinierius.
1975–1977 m. pagal paskyrimą dirbo Vilniaus gamybiniame susivienijime „Vilma“ inžinieriumi konstruktoriumi. 1977–1979 m. Alytaus šaldytuvų gamyklos „Snaigė“ vyresnysis inžinierius. 1979–2003 m. Alytaus medvilnės kombinato skaičiavimo centro vyresnysis inžinierius elektronikas, elektronikų grupės viršininkas, Ekonominės informacijos skyriaus viršininkas. Nuo 2003 m. Alytaus rajono savivaldybės administracijos Informacinių technologijų tarnybos vedėjas, Alytaus rajono savivaldybės tarybos sekretorius.
Nuo 1990 m. Lietuvos krikščionių demokratų partijos narys, nuo 1999 m. Lietuvos krikščionių demokratų Alytaus skyriaus pirmininkas, nuo 2008 m. Tėvynės sąjungos – Lietuvos krikščionių demokratų narys, Alytaus skyriaus pirmininko pavaduotojas, LKD bendrijos pirmininkas. 1995–1997 m., 2007–2011 m. ir 2011 m. (atsistatydino) Alytaus rajono savivaldybės tarybos narys. 
Sutuoktinė Birutė, vaikai Algirdas, Kęstutis, Rūta.
Josifas Tomaševičius

Josifas Tomaševičius (g. 1946 m. spalio 5 d. Ignoriškiai, Vilniaus rajonas) – teisininkas, teisėjas, buvęs Naujosios Vilnios rajono teismo pirmininkas, buvęs pedagogas.

Biografija

1961–1965 m. – Vilniaus pedagoginės mokyklos moksleivis. 1971 m. baigė Vilniaus universiteto (VU) Teisės fakultetą.
1965 m. – Vilniaus rajono Kalnotės pradinės mokyklos vedėjas, 1965–1968 m. – Vilniaus rajono Kirtimų aštuonmetės mokyklos mokytojas, 1968–1969 m. – Vilniaus 15–tosios miesto profesinės technikos mokyklos komjaunimo organizacijos sekretorius, 1969–1971 m. – Vilniaus miesto Spalio rajono teismo vykdytojas, 1971–1975 m. – Teisingumo ministerijos Teismų valdybos vyr. konsultantas, 1975–1976 m. Vilniaus miesto Lenino rajono teismo, 1976–1986 m. – Naujosios Vilnios rajono teismo teisėjas, šio teismo pirmininkas.
Nuo 1986 m. lapkričio mėn. Lietuvos Aukščiausiojo Teismo teisėjas.
Vedęs, žmona Nijolė, gimusi 1958 metais, sūnus Arnoldas, gimęs 1979 metais.
Silikonas

Silikonas – inertiški, sintetiniai junginiai. Paprastai atsparūs karščiui ir panašūs į gumą. Naudojama kaip tepalai, klijai, izoliacija, hermetikoje, medicinoje, reikmenų gamyboje.
Miežių arbata

Miežių arbata – skrudintų miežių arba miežių salyklo užpilas. Šis gėrimas yra švelnaus duonos – riešutų skonio, jį galime gerti tiek karštą, tiek šaltą.
Miežių arbata daugiausia vartojama Japonijoje, kur ją vadina Mugicha ir Korėjoje – Boricha. Tradiciškai ji ruošiama apie 10 minučių verdant specialiai skrudintus miežius. Priklausomai nuo metų laiko gėrimas patiekiamas karštas arba jau atvėsintas. Kadangi salyklas lengvai išbrinksta vandenyje, miežių salyklo arbata gali būti paruošiama vakariečiams įprastu būdu – užplikius puodelyje verdančiu vandeniu.
Korėjoje Boricha paprastai parduodama biri ir ruošiama tradiciniu būdu. Japonijoje Mugicha nuo devintojo dešimtmečio įgijo daug įvairių pavidalų: ją galima įsigyti birią, dideliuose arbatos maišeliuose, skirtuose supaprastinti tradicinį paruošimo būdą, maltą mažuose maišeliuose arba jau paruošta buteliuose.
Manoma, jog ši arbata valo organizmą, mažina cholesterolį, padeda nuo skrandžio ir žarnyno uždegimų, bronchito.
Taip pat miežių arbatoje yra antioksidantų. Tai nustatyta biocheminiais tyrimais, aprašytais 2004 m. Gruodžio mėnesį pasirodžiusiame darbe „Biomokslas, Biotechnologija ir biochemija“. 
Amerikos mitybos koledžo 2008 m. birželio mėnesio žurnale  aprašytas eksperimentas atliktas su padidintą cholesterolio kiekį turinčiais suaugusiais. Skrudinto salyklo miežių gėrimo ekstraktas sumažino jų cholesterolio kiekį kraujyje ir nuslopino apetitą be šalutinio poveikio.
Kitas eksperimentas buvo aprašytas Mitybos mokso ir Vitaminologijos žurnale 2002 m. balandžio mėnesį.  Vienas puodelis skrudintų miežių salyklo arbatos per dieną suaktyvino eksperimento dalyvių kraujotaką.
Pauliaus Širvio literatūrinė premija

Pauliaus Širvio literatūrinė premija inicijuota 1995 m. minint poeto Pauliaus Širvio 75-ąsias gimimo metines ir teikiama kas dveji metai. Nuo 2008 m. jubiliejinė Pauliaus Širvio premija teikiama kas penkerius metus poeto gimimo dieną − rugsėjo 6-ąją. 
1995 m. Pauliaus Širvio premiją inicijavo Zarasų rajono savivaldybės viešoji biblioteka poeto atminimui saugoti ir teikė ją kas dveji metai. Nuo 2005 m. šia premija rūpinasi Zarasų rajono savivaldybės taryba, įsteigusi specialią rajono kultūros ir meno premijų vertinimo komisiją. 
Kandidatams jubiliejinei Pauliaus Širvio premijai taikomi šie atrankos kriterijai, apibrėžti premijavimo nuostatuose: pastarųjų penkerių metų poetinė kūryba, jos reikšmingumas Lietuvos poezijoje, meistriškumas poetinėmis priemonėmis aukštinti gamtos grožį bei žmogaus prigimtį, Zarasų krašto populiarinimas savo kūryba bei kūrybine veikla.
Kono krioklys

Kono krioklys (lao. ຂກົກນເກະ ຜກະ ຜເກະງ) yra Mekongo upėje Laose. Krioklys yra Tiampasako provincijoje, visai netoli Kambodžos sienos. Būtent dėl Kono krioklio Mekongo upė nėra naudojama laivybai link Kinijos. XIX a. prancūzų kolonistai bandė sutvarkyti krioklius, kad jie tiktų laivybai, tačiau visi bandymai nepavyko.
Pagrindinės Kono krioklio tėkmės aukštis yra 21 m, o upės slenksčiai tęsiasi iki 10 km. Visoje Konės krioklio teritorijoje yra daugybė mažų salelių, dėl to ši teritorija dažnai vadinama Si Phan Don (lao - 4000 salų).
Gediminas Poliakas

Biografija

1985-1997 m. Lygumų žemės ūkio bendrovės energetikas. Nuo 1997 m. Pakruojo rajono savivaldybės Lygumų seniūnijos seniūnas. Lietuvos savivaldybių seniūnų asociacijos narys.
Nuo 1990 m. Lietuvos demokratinės darbo partijos, nuo 2001 m. Lietuvos socialdemokratų partijos Pakruojo rajono skyriaus narys, Lygumų grupės pirmininkas, skyriaus tarybos narys.
2000–2003 m. ir 2003 m. kovo – balandžio mėn. Pakruojo rajono savivaldybės tarybos narys.
Sutuoktinė Birutė.
Jonas Goštautas (1800)

Biografija

Kilęs iš Goštautų giminės. Baigęs Kėdainių gimnaziją iki 1823 m. studijavo Vilniaus universitete. Nuo 1823 m. gyveno tėviškėje, buvo Šiaulių apskrities žemės ribų teisėjas. Prasidėjus 1831 m. sukilimui Baisogaloje suorganizavo sukilėlių būrį ir jam vadovavo, Baisogaloje užėmė ceichgauzą, paėmė į nelaisvę apie 100 rusų kareivių. Vėliau vadovavo Šiaulių apskrities sukilėlių raitininkams. Sukilimui pralaimint su generolo H. Dembinskio daliniais, pasitraukė į Varšuvą, vėliau emigravo į Prancūziją. Priklausė 1832 m. čia įkurtai Lenkijos demokratinei draugijai, 1836 m. pasirašė jos Manifestą, skelbiantį svarbiausią būsimo sukilimo uždavinį – panaikinti baudžiavą ir valstiečiams be išpirkos perduoti turimą žemę. Pažiūras išdėstė Prancūzijoje anonimiškai išleistoje beletrizuotų atsiminimų knygoje „Ponas Teisėjaitis, arba Pasakojimas apie Lietuvą ir Žemaitiją“ (Pan Sędzic czyli Opowiadanie o Litwie i Żmudzi 1839 m., lietuvių kalba 1967 m.). Joje aprašė dvarininkų ūkį, buitį, požiūrį į baudžiauninkus kaip į vergus, valstiečių išnaudojimą, stiprėjančias antibaudžiavines nuotaikas, pateikė žinių apie 1831 m. sukilimą. Kėlė idėją atkurti nepriklausomą demokratinę Abiejų Tautų Respubliką. 1848 m. dalyvavo Poznanės sukilime.
Damanas (miestas)

Istorija

1523 m. Daman Gangos estuariją pasiekė portugalų jūrininkas Diogo de Melo, netrukus čia įkurta gyvenvietė. XVI a. buvo pastatytas fortas gintis nuo Mugalų antpuolių. Damanas išliko valdomas portugalų, kol 1961 m. buvo užimtas Indijos.
Mindaugas Beinoras

Biografija

Gimė Kretingoje, tačiau nuo 1991 m. tėvai persikėlė gyventi į Klaipėdą, kur Mindaugas 2006 m. baigė Varpo gimnaziją. 2006–2010 m. studijavo aplinkos inžineriją LŽŪU Kaune. Baigęs studijas, grįžo gyventi į Klaipėdą.

Jaunių varžybos

Kai Mindaugui buvo septyneri, su šachmatais supažindino tėvas – didelis šachmatų entuziastas. 1996 m. Mindaugas Klaipėdoje pradėjo lankyti treniruotes pas Joną Lapėginą. Pirmas didesnis pasiekimas – 1997 m, kai jis laimi 10-mečių (7,5 iš 9), o 1999 m. – 12-mečių Lietuvos šachmatų čempionatus. 1999 m. dalyvauja Europos jaunių šachmatų čempionate, kur, surinkęs 5,5 taško iš 9, buvo 17-as. Bendrai paėmus, 1997–2005 m. Lietuvos jaunių čempionatuose jis iškovojo 8 medalius.

Lietuvos čempionatai

2008 m. suteiktas tarptautinio meistro vardas. Dalyvavo Lietuvos šachmatų čempionatuose (2007, 2009, 2011, 2012, 2013, 2014, 2015). 2012 metais iškovojo bronzos medalį (5,5 taško iš 9), o 2013 metais – sidabro medalį (6,5 iš 11).

Komandinės varžybos

Atstovavo Lietuvą 2012 m. ir 2014 m. šachmatų olimpiadose; 2012 m. prie 2-os lentos surinko 5 taškus iš 9, o 2014 m. prie 4-os lentos – 4 iš 8 galimų.
2013–2015 m. Lietuvos rinktinės sudėtyje žaidė prie 3-ios lentos Europos komandiniuose čempionatuose. Kovodamas su pajėgiais varžovais (vidutinis reitingas >2500) 2013 m. surinko 4,5 taško iš 9 galimų, 2015 m. – 3 taškus iš 9.
Žaidė Lietuvos šachmatų lygos varžybose už Kauno Margirio 1-ąją komandą, kuri 2010, 2011, 2016 m. metais iškovojo pirmąją, o 2015 m. – antrąją vietą.